# О Б Р А З Л О Ж Е Њ Е

# 

# I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. став 1. тачка 6. Устава Републике Србије, према коме Република, поред осталог, уређује и обезбеђује јединствено тржиште, правни положај привредних субјеката, систем обављања појединих привредних и других делатности и робне резерве.

# II. РАЗЛОЗИ ЗА ДОНОШЕЊЕ ЗАКОНА

Најважнији разлози за доношење овог закона налазе се у потреби да се унапреди и истовремено поједностави начин документовања кретања добара кроз Републику Србију, као и да се учини ефикаснијим надзор над кретањем добара, укључујући инспекцијски надзор, који државни органи врше у складу са својим делокругом уређеним посебним прописима. Такође, примена одредаба овог закона довешће до униформности у поступању приликом израде и слања докумената која прате добра у кретању и преузимање добара, као и до унапређења правне сигурности приликом размене наведених докумената.

Потребу за увођењем електронских отпремница диктирају не само потребе привреде у циљу убрзања и олакшавања процеса и логистике, већ и потребе инспекцијског надзора, као и фискалне контроле.

Кључни циљеви који се постижу увођењем система за размену електронских отпремница у стандардизованом дигиталном формату имаће позитиван утицај како на јавну управу, тако и на привредне субјекте у различитим пословним сегментима. Пре свега, оптимизоваће се интерна комуникација и убрзаће се размена података, уз директне уштеде на трошковима папира и радних сати. Централизовани систем пружа могућност потврђивања веродостојности послатих докумената, уз висок степен сигурности од нестанка или злоупотребе података и процесе који се могу одвијати у реалном времену, што доприноси ефикасности инспекцијских надзора, лакшем извештавању и креирању статистичких анализа.

Одредбама овог закона предвиђа се успостављање система за електронске отпремнице, преко кога се врши слање, пријем, евидентирање, обрада и чување електронских отпремница и електронских пријемница. Описана платформа омогућиће, без трошкова за кориснике, размену електронских отпремница у структурираном формату који омогућава потпуно аутоматизовану електронску обраду података. То значи да ће корисници система моћи да размењују електронске отпремнице и електронске пријемнице независно од тога да ли у свом пословању користе информационе системе који су компатибилни један са другим.

Осим описаног унапређења размене документације, спровођењем одредаба овог закона очекује се и поједностављење начина израде електронских отпремница и електронских пријемница. Наиме, Предлог закона предвиђа одређене уобичајене елементе које електронска отпремница садржи, уз остављену могућност да се отпремницу могу унети и други подаци од значаја за пошиљаоца, примаоца или друге заинтересоване стране. Размена документације преко система биће брза и ефикасна, с обзиром на то да ће послати документ преко система стићи примаоцу практично истог тренутка. На овај начин додатно се остварује уштеда у времену потребном за манипулисање документацијом, будући да се постепено уклања потреба за издавањем, запримањем и чувањем отпремница у папирном облику. Поред тога, до временских уштеда довешће и одредбе о чувању електронских отпремница и електронских пријемница, будући да таква претрага, по правилу, захтева мање времена од претраживања папирних архива.

У складу са одредбама овог закона, инспекцијски надзор над његовом применом вршиће министарство надлежно за послове финансија, као и други државни органи у складу са својим делокругом уређеним посебним прописима. Поступак увида у документацију током вршења инспекцијског надзора биће значајно поузданији, с обзиром на то да ће се електронска отпремница чувати у систему, са свим подацима који је описују – нпр. датум слања, подаци о превознику, датум почетка кретања добара и др. Предлог закона садржи и одредбу да су пошиљалац електронске отпремнице, прималац електронске отпремнице, превозник и централни информациони посредник дужни да у циљу несметаног вршења инспекцијског надзора и прикупљања података од значаја за вршење инспекцијског надзора над одређеним субјектом надзора омогуће лицу које врши инспекцијски надзор увид у електронску отпремницу, пратећу техничку опрему и уређаје који су у вези са обавезама прописаним законом.

Коришћење јединственог система за слање и пријем електронских отпремница поуздано ће за последицу имати и униформност у поступању корисника приликом отпремања робе. Одредбама овог закона предвиђене су одређене обавезе, како на страни издаваоца, тако и на страни примаоца електронске отпремнице, али и превозника.

Овим законом предвиђа се одређивање круга субјеката који ће приступати и користити систем електронских отпремница, као и различита одступања од обавезног режима издавања електронских отпремница. На првом месту, у погледу појединих кретања добара, обавеза издавања електронске отпремнице не постоји. Поред тога, предлагач закона определио се за пажљиво одмерено решење према којем се обавезе ограничавају искључиво на субјекте јавног сектора, као и на субјекте приватног сектора (обвезници пореза на додату вредност и лица која учествују у кретању акцизних производа), док се другим приватним субјектима пружа могућност да се добровољно определе за коришћење система.

У складу са одредбама овог закона, након што истекне рок за поступање по електронској отпремници, електронска отпремница сматра се прихваћеном, ако је прималац субјект јавног сектора, чиме се утиче на повећање финансијске дисциплине јавног сектора. За субјекте приватног сектора важи друкчији режим, с обзиром на то да би аутоматско прихватање електронских отпремница у овом случају довело до правне несигурности, као и до утицаја на облигационе односе субјеката приватног сектора. Наиме, не може се претпоставити да је субјект приватног сектора прихватио отпремницу због истека рока у којем треба да прихвати или одбије електронску отпремницу, односно неопходно је да се субјект приватног сектора о прихватању изјасни активним предузимањем прописане радње.

Такође, обавеза издавања електронских отпремница између различитих субјеката уводи се фазно: обавезе субјеката јавног сектора да шаљу и примају електронске отпремнице, као и обавезе које се односе на кретање добара која се сматрају акцизним производима, почињу да се примењују 1. јануара 2026. године. Обавезе да субјекти приватног сектора међусобно шаљу и примају електронске отпремнице, под условом да није реч о акцизним производима, примењиваће се од 1. октобра 2027. године.

# III. САДРЖИНА ЗАКОНА - ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Материја овог закона подељена је у шест поглавља.

# Поглавље I. Уводне одредбе (чл. 1. и 2. Предлога закона)

Садржи одредбе којима се утврђује предмет уређивања овог закона, као и одредбе којима се дефинишу основни појмови.

# Чланом 1. Предлога закона дефинисан је предмет уређивања закона и да се одредбе овог закона не односе се на физичка лица која нису обвезници пореза на приход од самосталне делатности.

# Члан 2. Предлога закона дефинише значење појединих појмова који су употребљени у овом закону.

# Поглавље II. Електронска отпремница (чл. 3, 4, 5. и 6. Предлога закона)

Садржи одредбе којима се уређују обавезе слања електронске отпремнице, одредбе којима се уређује која лица и на који начин имају обавезу или могућност коришћења система, као и одредбе којима се предвиђа поступање у случају привременог или трајног прекида везе са системом. Такође, уређена је уобичајена садржина елeктрoнске отпремнице, на који начин се омогућава спољни приказ електронске отпремнице у случају штампања за потребе превоза или чувања електронске отпремнице, као и да одредбе Закона не утичу на примену одредаба закона којим се уређују обрачунавање и плаћање пореза на додату вредност и подзаконских аката усвојених на основу тог закона и одредаба закона којим се уређује рачуноводство у делу одредаба којим се уређује рачуноводствена исправа.

# Чланом 3. Предлога закона предвиђена је обавеза слања електронске отпремнице и изузеци од те обавезе.

# Члан 4. Предлога закона предвиђа ко је у обавези да користи систем за слање, пријем, прихватање, одбијање и чување електронских отпремница. Такође, дефинисана је и листа корисника система електронских отпремницама, као и да се актом министра надлежног за послове финансија ближе уређује начин пријаве на систем, приступање и коришћење система и коришћење података у смислу овог члана, садржина листе корисника система, услови за брисање са листе корисника, као и начин и поступак брисања са листе корисника система.

# Чланом 5. Предлога закона дефинисана је електронска отпремница у папирном облику, када се она користи и под којим условима. Такође, предвиђено је да ће електронска отпремница у папирном облику бити заштићена сигурносним холограмским налепницама, као и да ће се актом министра надлежног за послове финансија ближе уредити услови, начин и поступак коришћења посебних функционалности система електронских отпремница из овог члана, минимални садржај електронске отпремнице у папирном облику и поступање са електронском отпремницом у папирном облику.

# Чланом 6. Предлога закона предвиђени су уобичајени елементи које ће садржати електронска отпремница, као и да ће се актом министра надлежног за послове финансија ближе уредити форма и начин уноса података у систем, минимални садржај електронске отпремнице неопходан за њено процесуирање кроз систем, случајеви у којима поједини елементи електронске отпремнице могу бити изостављени, словне ознаке акцизних производа, случајеви у којима је предвиђена обавеза исказивања додатних елемената на основу других прописа којима се уређује слање одређених врста отпремница, као и форма и начин доставе пратеће документације кроз систем.

Поглавље III. Поступање са електронским отпремницама (чл. 7, 8, 9, 10. и 11. Предлога закона)

Садржи одредбе којима ће се регулисати слање, пријем и представљање електронске отпремнице, начин и поступак прихватања и одбијања електронске отпремнице. Предвиђена су и поступања централног информационог посредника, заштита података и чување електронских отпремница.

# Чланом 7. Предлога закона уређује се слање, пријем и представљање електронске отпремнице.

# Члан 8. Предлога закона предвиђа начин и поступак прихватања и одбијања електронске отпремнице, као и као да ће се актом министра надлежног за послове финансија уредити начин и поступак прихватања и одбијања електронских отпремница, слање електронске пријемнице, усаглашавање преко система и начин поступања са одбијеним електронским отпремницама у систему.

# Чланом 9. Предлога закона предвиђено је поступање централног информационог посредника, као и да ће се актом министра надлежног за послове финансија ближе уредити начин поступања Централног информационог посредника у обављању послова из 1. ставу овог члана.

# Члан 10. Предлога закона предвиђа заштиту података и дужност централног информационог посредника.

# Чланом 11. Предлога закона предвиђено је чување електронских отпремница, као и да ће се актом министра надлежног за послове финансија ближе уредити услови и начин чувања електронских отпремница, потписаних одштампаних спољних приказа електронске отпремнице, електронских отпремница у папирном облику и електронских пријемница, начин обезбеђивања веродостојности и интегритета садржине одштампаног спољног приказа електронских отпремница и електронских пријемница, као и начин представљања електронских отпремница на основу захтева надлежног органа.

# Поглавље IV. Надзор (члан 12. Предлога закона )

Садржи одредбе о нaдзoру нaд примeнoм oвoг зaкoнa и дужности у погледу омогућавања нeсмeтaнoг вршeњa инспeкциjскoг нaдзoрa.

# Члан 12. Предлога закона предвиђа ко врши надзор над применом овог закона, као и обавезе приликом надзора.

Поглавље V. Казнене одредбе (чл. 13. и 14. Предлога закона)

Садржи одредбе којима се предвиђају новчане казне за учињене прекршаје.

# Чланом 13. Предлога закона предвиђено је новчано кажњавање правног лица и одговорног лица у правном лицу за повреду обавезе слања електронске отпремнице, евидентирања и представљања, као и ако не приложи одштампани спољни приказ електронске отпремнице уз електронску отпремницу у одређеном року.

# Чланом 14. Предлога закона предвиђено је новчано кажњавање правног лица и одговорног лица у правном лицу ако не омогући увид у електронску отпремницу, одштампани спољни приказ електронске отпремнице, електронску отпремницу у папирном облику, електронску пријемницу, пратећу техничку опрему и уређаје који су у вези са обавезама предвиђеним чланом 12. овог закона, као и ако прикаже електронску отпремницу која није веродостојна.

Поглавље VI. Прелазне и завршне одредбе (чл. 15, 16. и 17. Предлога закона)

Садржи одредбе о року за доношење подзаконских аката за спровођење Закона, детаљно регулисан почетак примене обавеза у фазама, као и ступање на снагу овог закона.

# Чланом 15. Предлога закона предвиђено је да подзаконски акти за спровођење овог закона буду донети у року од 90 дана од ступања на снагу овог закона.

# Члан 16. Предлога закона предвиђа почетак примене овог закона, обавезе субјеката јавног и приватног сектора.

# Члан 17. Предлога закона предвиђа да овај закон ступа на снагу осмог дана од дана објављивања у „Службеном гласнику Републике Србије”.

# IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити додатна средства у буџету Републике Србије.

1. АНАЛИЗА ЕФЕКАТА ЗАКОНА

Чланом 41. став 3. Закона о планском систему Републике Србије („Службени гласник РС”, број 30/18) прописано је да се на органе државне управе сходно примењује члан 37. тог закона у погледу контроле спровођења анализе ефеката прописа пре њиховог усвајања од стране Владе, за све законе и друге прописе којима се битно мења начин остваривања права, обавеза и правних интереса физичких и правних лица.

Кључна питања за анализу постојећег стања и правилно дефинисање промене која се предлаже

*1) Који показатељи се прате у области, који су разлози због којих се ови показатељи прате и које су њихове вредности?*

Предложено законско решење уређује слање и пријем електронске отпремнице и електронске пријемнице, као исправа које се достављају преко система електронских отпремница – централизованог информатичко-технолошког решења преко кога се врши слање, пријем, евидентирање, обрада и чување електронских отпремница и електронских пријемница. У Републици Србији у овом тренутку не постоји централизована евиденција отпремница и пријемница (осим евентуално на нивоу појединачних привредних субјеката), нити се тако нешто планира до увођења система чије се успостављање предлаже овим актом. С тим у вези, одабир показатеља који се односе на број послатих електронских отпремница и електронских пријемница, што је један од јасних индикатора степена коришћења система, добија на вредности, а систем, без прејудицирања детаља техничких карактеристика, свакако ће имати могућност израде основних извештаја о броју послатих докумената.

Други показатељ чије праћење пружа увид у степен и динамику коришћења система електронских отпремница биће број корисника који шаљу и примају електронске отпремнице у складу са овим законом. Подсећамо да је Предлогом закона предвиђен почетак примене обавеза у фазама, од којих прва почиње 1. јануара 2026. године, а друга 1. октобра 2027. године, што су два кључна датума када се очекују значајне промене у броју корисника система.

*2) Да ли су уочени проблеми у области и на кога се они односе? Представити узроке и последице проблема.*

Разлози за предлагање овог закона налазе се превасходно у потреби да се унапреди и поједностави начин документовања кретања добара кроз Републику Србију, као и да се учини ефикаснијим надзор над кретањем добара, дакле, овим актом предлажу се унапређења у процесима који су предмет његовог уређења.

*3) Која промена се предлаже?*

Предлаже се успостављање система за електронске отпремнице – централизоване платформе преко које се врши слање, пријем, евидентирање, обрада и чување електронских отпремница и електронских пријемница, без трошкова за кориснике. Такође, уређен је поступак увида у документацију током вршења надзора, што ће неизоставно довести до веће поузданост у утврђивању веродостојности електронске отпремнице, с обзиром на то да ће се електронска отпремница чувати у систему, са свим подацима који је описују.

*4) На које циљне групе ће утицати предложена промена? Утврдити и представити циљне групе на које ће промена имати непосредан односно посредан утицај.*

Предлогом закона почетак примене обавеза уређен је фазно. За субјекте јавног сектора, субјекте који отпремају добра субјектима јавног сектора, учеснике у отпреми, кретању или пријему добара који су акцизни производи, као и за превознике, односно оператере превоза који су учесници у наведеним кретањима добара као почетак примене обавеза предлаже се 1. јануара 2026. године. Осим наведених, у првој фази предложена промена имаће непосредног утицаја и на државне органе који врше надзор, односно инспекцијски надзор над применом овог закона.

Као датум почетка примене обавеза које се односе на слање електронских отпремница између субјеката приватног сектора предложен је 1. октобар 2027. године, када ће предложена промена почети да утиче и на ове субјекте, као и на превознике, односно оператере превоза у кретањима добара између субјеката приватног сектора. Истовремено, државни органи који врше надзор, односно инспекцијски надзор над применом овог закона имаће могућност да на једноставнији и поузданији начин утврђују чињенице од значаја за поступак надзора приликом вршења контроле над кретањем добара свих субјеката на које се односи предмет Предлога закона.

Предлогом закона уређен је и посебан случај електронске отпремнице у папирном облику, када пошиљалац папирни облик електронске отпремнице обележава сигурносним холограмским налепницама, које израђује Народна банка Србије – Завод за израду новчаница и кованог новца Топчидер. У том смислу, одредбе о којима је овде реч непосредно ће утицати и на Народну банку Србије – Завод за израду новчаница и кованог новца Топчидер.

*5) Какво је искуство у остваривању оваквих промена у поређењу са искуством других држава, односно локалних самоуправа (ако је реч о јавној политици или акту локалне самоуправе)?*

Приликом израде прве радне верзије овог закона, анализирана су решења држава Европске уније у којима је постојала пракса у вези са електронским отпремницама (Словенија, Италија, Француска, Румунија, Мађарска), као и одређених држава које нису нужно упоредиве са Републиком Србијом по величини, односно које нису чланице Европске уније, али које у оквиру својих законодавстава имају имплементирана добра решења у вези са предметом Предлога закона (Турска и Индија). Закључено је да регионална и светска пракса у области дигитализације и праћења података о извршеним испорукама добара показују одређене заједничке карактеристике и тенденције: централизовано прикупљање података; фокус није на дигитализацији традиционалног документа, већ на екстензивнијем прикупљању и праћењу података кроз централизован систем; ограничење обима обавезног евидентирања, нпр. на превоз добара одређеним превозним средствима, на добра одређене врсте, тежине у превозу, вредности и/или само на обвезнике који већ имају неки вид обавезе електронског извештавања; обухват већине основа за кретање добара, укључујући локалне комерцијалне трансакције, увоз, извоз и интерна кретања добара; унос података може вршити више учесника у трансакцији, и то продавац, купац, превозник; обавеза прикупљања података наступа пре извршеног превоза, чиме се кретање добара конвалидира у одређеном временском периоду од уноса података.

Кључна питања за утврђивање циљева

*1) Шта се предметном променом жели постићи? (одговором на ово питање дефинишу се посебни циљеви, чије постизање треба да доводе до остварења општег циља. У односу на посебне циљеве, формулишу се мере за њихово постизање).*

Предметна промена има за циљ да створи услове за оптимизацију и убрзање пословних процеса уз помоћ стандардизације начина документовања кретања добара кроз Републику Србију, као и да се надзор над кретањем добара, укључујући инспекцијски надзор, учини ефикаснијим.

*2) Да ли су општи и посебни циљеви усклађени са важећим документима јавних политика и постојећим правним оквиром, а пре свега са приоритетним циљевима Владе?*

Увођење система електронских отпремница у складу је са „Прoгрaмом eкoнoмских рeфoрми зa пeриoд 2024-2026. гoдине”, који је Влaдa усвojилa 28. децембрa 2023. године.

*3) На основу којих показатеља учинка ће бити могуће утврдити да ли је дошло до остваривања општих односно посебних циљева?*

С обзиром на предложено решење у коме су предвиђени различити датуми почетка примене, испуњење одређених циљева биће могуће прецизније у периоду након 1. октобра 2027. године. Што се тиче остварења циља који се односи на утицај на ефикасност надзора над кретањем добара, од помоћи би било праћење броја спроведених инспекцијских надзора планираних на основу података из система у години која следи почетку примене за све субјекте на које се Предлог закона односи.

Кључна питања за анализу финансијских ефеката

*1) Какве ће ефекте изабранa опцијa имати на јавне приходе и расходе у средњем и дугом року?*

Имајући у виду циљ овог закона, предвиђена решења у средњем и дугом року могу имати позитивне ефекте на јавне приходе, док се не предвиђа утицај на јавне расходе.

*2) Какви ће бити ефекти спровођења изабране опције на расходе других институција?*

Не предвиђају се додатни трошкови, односно коришћења система који уређује Предлог закона неће имати утицај на увећање расхода на страни јавног сектора.

Кључна питања за анализу економских ефеката

*1) Које трошкове и користи (материјалне и нематеријалне) ће изабрана опција проузроковати привреди, појединој грани, односно одређеној категорији привредних субјеката?*

Предложено решење предвиђа успостављање централизоване платформе за слање и пријем електронских отпремница и пријемница, као и фазно ступање на снагу одредаба о обавезама субјекта да користе описану платформу. Систем ће бити доступан за коришћење свим субјектима без надокнаде. Такође, није предвиђена надокнада ни за кориснике система који се одлуче да повежу своја ЕРП решења са системом електронских отпремница (тзв. приступање путем апликативног интерфејса). Истовремено, постоји могућност да ће корисници који приступају путем апликативног интерфејса имати једнократни трошак прилагођавања ИКТ решења којим се служе, како би били у прилици да успешно шаљу и примају електронске отпремнице и пријемнице из свог система. За коришћење система биће потребан рачунар, таблет или мобилни телефон са интернет конекцијом, дакле не предвиђају се ванредни трошкови за набавку опреме. Такође, Предлог закона уређује да се електронске отпремнице и пријемнице без надокнаде чувају у систему у року који је Предлогом закона предвиђен као обавезан. Што се тиче обавезе чувања одштампаног спољног приказа електронске отпремнице, односно чувања електронске отпремнице у папирном облику, обавеза чувања не разликује се од тренутног начина чувања пословне документације.

Предлогом закона уређено и отпремање добара у случају привременог прекида везе са системом услед квара или недостатака на систему, или прекида интернет везе. У описаној ситуацији, пошиљалац електронске отпремнице дужан је да одштампа примерке електронске отпремнице у папирном облику и да их обележи сигурносним холограмским налепницама које ће штампати Народна банка Србије - Завод за израду новчаница и кованог новца Топчидер. Пошто је уређено да пошиљалац има обавезу да прибави сигурносне налепнице, извесно је да ће у описаној ситуацији (привремени прекид везе са системом услед квара или недостатака на систему, прекид интернет везе) постојати трошак за субјекте у износу цене сигурносних холограмских налепница.

Кључна питања за анализу управљачких ефеката

*1) Да ли се изабраном опцијом уводе организационе, управљачке или институционалне промене и које су то промене? Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета? Да ли је за реализацију изабране опције било потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.) и у којем временском периоду је то потребно спровести?*

Изабраном опцијом не уводе се организационе, управљачке и институционалне промене, постојећа јавна управа има капацитет за спровођење изабране опције. Предлогом закона уређено је да системом управља и има одговорност за његово функционисање централни информациони посредник, као надлежна јединица у оквиру министарства надлежног за послове финансија. Институт Централног информационог посредника већ је успостављен на основу Закона о електронском фактурисању и потребно је да се делокруг послова прошири и на надлежности у складу са Предлогом закона. Радње у вези са управљањем системом непосредно обавља Сектор за дигитализацију у области финансија, у коме постоји 13 систематизованих радних места.

У складу са одредбама Предлога закона, ступање на снагу првих одредаба о обавезама коришћења система ступају на снагу 1. јануара 2026. године, а подзаконски акти за спровођење закона биће донети у року од 90 дана од ступања на снагу закона. До тог рока (прво тромесечје 2025. године), успостављање демонстративног окружења система биће технички реализовано, док ће продукционо окружење постати доступно корисницима најкасније у децембру 2025. године.

Технички је предвиђено довољно простора за чување отпремница и пријемница у роковима уређеним Предлогом закона, нарочито узимајући у обзир околности да су формати у којима ће се документа слати, примати и чувати оптимизовани тако да заузимају минимално потребан простор, док ће се као хардверска инфраструктура користити најсавременији дата центар у региону – Државни центар за управљање и чување података у Крагујевцу, тако да се тренутно ресурси за чување података могу оценити као више него довољни.

*2) Да ли изабрана опција утиче на владавину права и безбедност?*

Изабрана опција нема непосредан утицај на владавину права и безбедност.

*3) Да ли је изабрана опција у сагласности са важећим прописима, међународним споразумима и усвојеним документима јавних политика?*

Приликом израде текста Предлога закона водило се рачуна да изабрана решења могу бити примењена, као и да буду у сагласности са важећим прописима; узети су у обзир сви позитивни прописи који се односе на исправе у превозу терета, међу којима је 13 закона, и то: Закон о етанолу („Службени гласник РС”, број 41/09), Закон о извршењу и обезбеђењу („Службени гласник РС”, број 106/15 са каснијим изменама, односно допунама), Закон о јаким алкохолним пићима („Службени гласник РС”, број 92/15), Закон о накнадама за коришћење јавних добара („Службени гласник РС”, број 95/18 са каснијим изменама, односно допунама), Закон о пореском поступку и пореској администрацији („Службени гласник РС”, број 80/02 са каснијим изменама, односно допунама), Закон о порезу на додату вредност („Службени гласник РС”, број 84/04 са каснијим изменама, односно допунама), Закон о превозу терета у друмском саобраћају („Службени гласник РС”, број 68/2015 са каснијим изменама, односно допунама), Закон о превозу у друмском саобраћају („Службени гласник РС”, број 46/95 са каснијим изменама, односно допунама), Закон о семену („Службени гласник РС”, број 45/05 са каснијим изменама, односно допунама), Закон о семену и садном материјалу („Службени гласник РС”, број 54/93 са каснијим изменама, односно допунама), Закон о средствима за исхрану биља и оплемењивачима земљишта („Службени гласник РС”, број 41/09 са каснијим изменама, односно допунама), Закон о шумама („Службени гласник РС”, број 30/10 са каснијим изменама, односно допунама) и Закон о вину („Службени гласник РС”, број 41/09 са каснијим изменама, односно допунама), као и 40 подзаконских аката. Такође, увођење система електронских отпремница у складу је са „Прoгрaмом eкoнoмских рeфoрми зa пeриoд 2024-2026. гoдине”, који је Влaдa усвojилa 28. децембрa 2023. године, док одредбе овог Предлога закона немају утицаја на међународне споразуме.

*4) Да ли изабрана опција утиче на владавину права и безбедност? Да ли изабрана опција утиче на одговорност и транспарентност рада јавне управе и на који начин?*

Поступак увида у документацију током вршења надзора биће значајно поузданији, с обзиром на то да ће се електронска отпремница чувати у систему, са свим подацима који је описују – нпр. датум слања, подаци о превознику, датум почетка кретања добара и др. Такође, Предлогом закона уређено да су пошиљалац електронске отпремнице, прималац електронске отпремнице, превозник и централни информациони посредник дужни да у циљу несметаног вршења инспекцијског надзора и прикупљања података од значаја за вршење инспекцијског надзора над одређеним субјектом надзора омогуће лицу које врши инспекцијски надзор увид у електронску отпремницу, пратећу техничку опрему и уређаје који су у вези са обавезама предвиђеним законом. С обзиром на наведено, спровођење овог прописа може имати позитивне ефекте и на планирање и на спровођење надзора, укључујући инспекцијски надзор.

*5) Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?*

Додатне мере које је потребно спровести односе се на доношење подзаконског акта, на израду техничких упутстава и документације за коришћење система (како путем апликативног интерфејса, тако и путем корисничког интерфејса), као и на завршетак техничке реализације успостављања демонстративне верзије система. Све наведено је планирано и објективно је могуће спровести у првом тромесечју 2025. године. Такође, у последњем тромесечју 2025. године, потребно је успоставити продукциону верзију система.

Кључна питања за анализу ризика

*1) Да ли постоји још неки ризик за спровођење изабране опције?*

Не постоје ризици за спровођење изабране опције.